กฎกระทรวง ฉบับที่ 4 (พ.ศ.2536) ออกตามความในพระราชบัญญัติเครื่องแบบทหาร พุทธศักราช 2477 ว่าด้วยการใช้เสื้อครุย เสื้อปริญญา และเครื่องหมายพิเศษบางอย่าง

กฎกระทรวง
ฉบับที่ ๔
(พ.ศ. ๒๕๓๖)
ออกตามความในพระราชบัญญัติเครื่องแบบทหาร
พุทธศักราช ๒๔๗๗
ว่าด้วยการใช้เสื้อครุย
เสื้อปริญญา และเครื่องหมายพิเศษบางอย่าง[๑]
 

อาศัยอำนาจตามความในมาตรา ๕
แห่งพระราชบัญญัติเครื่องแบบทหาร พุทธศักราช ๒๔๗๗ ซึ่งแก้ไขเพิ่มเติมโดยพระราชบัญญัติเครื่องแบบทหาร
(ฉบับที่ ๔) พ.ศ. ๒๕๑๔ และมาตรา ๗ แห่งพระราชบัญญัติเครื่องแบบทหาร พุทธศักราช
๒๔๗๗ รัฐมนตรีว่าการกระทรวงกลาโหมออกกฎกระทรวงไว้ ดังต่อไปนี้

ให้ยกเลิกความในข้อ ๗ แห่งกฎกระทรวง ฉบับที่ ๒ (พ.ศ. ๒๕๑๖) ออกตามความในพระราชบัญญัติเครื่องแบบทหาร
พุทธศักราช ๒๔๗๗ ว่าด้วยการใช้เสื้อครุย เสื้อปริญญา และเครื่องหมายพิเศษบางอย่าง
ซึ่งแก้ไขเพิ่มเติมโดยกฎกระทรวง ฉบับที่ ๓ (พ.ศ. ๒๕๒๘)
ออกตามความในพระราชบัญญัติเครื่องแบบทหาร พุทธศักราช ๒๔๗๗ ว่าด้วยการใช้เสื้อครุย
เสื้อปริญญา และเครื่องหมายพิเศษบางอย่าง และให้ใช้ความต่อไปนี้แทน
ข้อ ๗ นายทหารสัญญาบัตรที่สำเร็จการศึกษาภายในประเทศจากโรงเรียนเสนาธิการหรือโรงเรียนทหารที่มีหลักสูตรเทียบเท่าหรือสูงกว่าโรงเรียนเสนาธิการ
หรือสถาบันการศึกษาทางทหารที่มีหลักสูตรกำหนดให้มีเครื่องหมายแสดงวิทยฐานะ ให้ประดับเครื่องหมายแสดงวิทยฐานะของโรงเรียนหรือสถาบันการศึกษานั้นที่กึ่งกลางกระเป๋าบนข้างขวาของเสื้อเครื่องแบบทหารได้
ถ้าเป็นเสื้อเครื่องแบบทหารที่ไม่มีกระเป๋าบน ให้ประดับเครื่องหมายแสดงวิทยฐานะดังกล่าวที่อกเสื้อข้าวขวาในแนวเดียวกับกึ่งกลางกระเป๋าบน
ถ้ามีเครื่องหมายแสดงวิทยฐานะดังกล่าวมากกว่าหนึ่งเครื่องหมาย
ให้ประดับเครื่องหมายหนึ่งเครื่องหมายใดได้เพียงเครื่องหมายเดียว


ให้ไว้ ณ วันที่ ๒๙ มีนาคม พ.ศ. ๒๕๓๖
พลเอก วิจิตร
สุขมาก
รัฐมนตรีว่าการกระทรวงกลาโหม
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรกำหนดให้นายทหารสัญญาบัตรที่สำเร็จการศึกษาภายในประเทศจากสถาบันการศึกษาทางทหารที่มีหลักสูตรกำหนดให้มีเครื่องหมายแสดงวิทยฐานะมีสิทธิประดับเครื่องหมายแสดงวิทยฐานะของสถาบันนั้นกับเครื่องแบบทหารได้เช่นเดียวกับนายทหารสัญญาบัตรที่สำเร็จการศึกษาจากโรงเรียนเสนาธิการหรือโรงเรียนทหารที่มีหลักสูตรเทียบเท่าหรือสูงกว่าโรงเรียนเสนาธิการ
จึงจำเป็นต้องออกกฎกระทรวงนี้
พรรณพร/ปรับปรุง
๑๑ เมษายน
๒๕๖๒

[๑] ราชกิจจานุเบกษา
เล่ม ๑๑๐/ตอนที่ ๕๘/หน้า ๑/๔ พฤษภาคม ๒๕๓๖